**Dôvodová správa**

#

# A. Všeobecná časť

Návrh zákona, ktorým sa mení zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov a ktorým sa menia niektoré zákony (ďalej len „návrh zákona“) predkladá skupina poslancov Národnej rady Slovenskej republiky (ďalej len „NR SR“) za hnutie OBYČAJNÍ ĽUDIA a nezávislé osobnosti.

**Cieľom návrhu zákona je upraviť spôsob poberania len jedného príjmu za výkon viacerých verejných funkcií v súlade s novelou ústavného zákona č. 357/2004 Z. z. o ochrane verejného záujmu pri výkone funkcií verejných funkcionárov v znení ústavného zákona č. 545/2005 Z. z.** (ďalej len „ústavný zákon o ochrane verejného záujmu“)**, ktorá sa predkladá spoločne s týmto návrhom zákona.**

Vláda Slovenskej republiky upravila zákonom č. 32/2015 Z. z. platové pomery a poberanie príjmu za výkon viacerých verejných funkcií v prípade niektorých verejných funkcionárov tak, že verejnému funkcionárovi obmedzila poberanie platu za výkon ďalšej verejnej funkcie, najmä a často výlučne verejnej funkcie vykonávanej popri funkcii poslanca Národnej rady Slovenskej republiky, na príjem najviac v sume minimálnej mzdy. Takáto právna úprava však dôsledne nerešpektuje tzv. princíp jedného platu (t.j. poberanie len jedného príjmu za výkon viacerých verejných funkcií) a je potrebné ju zmeniť (zrušiť) tak, aby bola zosúladená s novelou ústavného zákona o ochrane verejného záujmu, t.j. **aby verejný funkcionár poberal za výkon viacerých verejných funkcií len jeden plat.**

Návrh zákona rešpektuje čl. 30 ods. 4 Ústavy Slovenskej republiky, podľa ktorého majú občania za rovnakých podmienok právo na prístup k voleným a iným verejným funkciám, ako aj čl. 36 písm. a) Ústavy Slovenskej republiky, ktorý sa týka práva na odmenu za vykonanú prácu. Vo vzťahu k otázke práva na odmenu za vykonanú prácu vychádza návrh zákona z predpokladu, že jedna osoba dokáže vykonávať svoju prácu maximálne na 100%. Ak vykonáva viacero prác, každej sa pomerne venuje spôsobom, ktorý vo výsledku znamená hodnotu 100%. Za takto odvedenú 100%-nú prácu dostane 100% odmenu, ktorá spočíva v jednom 100% príjme z ktorejkoľvek ním zvolenej verejnej funkcie a v tomto príjme je už započítaná odmena za prácu súvisiacu so všetkými vykonávanými verejnými funkciami. Z pohľadu pracovnoprávnych predpisov v tomto prípade nejde o situáciu upravenú v § 17 ods. 1 Zákonníka práce.

Predkladaný návrh zákona má pozitívny vplyv na rozpočet verejnej správy. Návrh zákona nemá vplyv na podnikateľskú sféru, vplyv na životné prostredie a ani vplyv na informatizáciu spoločnosti, má však pozitívne sociálne vplyvy.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

**B. Osobitná časť**

**K Čl. I až IX**

Príslušné osobitné zákony sa novelizujú tak, aby boli v súlade s návrhom novely ústavného zákona o ochrane verejného záujmu, s ktorým sa tento návrh zákona spolupredkladá. To znamená, že sa rušia tie ustanovenia zákona č. 32/2015 Z. z., ktoré nie sú v súlade s princípom poberania len jedného platu za výkon viacerých verejných funkcií.

**K Čl. X**

Navrhuje sa účinnosť predkladaného návrhu zákona tak, aby nadobudol účinnosť presne v ten istý deň ako ešte neúčinná právna úprava zavedená zákonom č. 32/2015 Z. z., keďže ide o úpravu tých istých otázok a úprava tohto návrhu zákona by mala mať ako neskôr prijatá právna úprava prednosť.

**DOLOŽKA ZLUČITEĽNOSTI**

**návrhu zákona** **s právom Európskej únie**

**1. Navrhovateľ zákona:** skupina poslancov Národnej rady Slovenskej republiky

**2. Názov návrhu zákona:** návrh zákona, ktorým sa mení zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov a ktorým sa menia niektoré zákony

**3. Predmet návrhu zákona:**

nie je upravený v primárnom práve Európskej únie,

nie je upravený v sekundárnom práve Európskej únie,

nie je obsiahnutý v judikatúre Súdneho dvora Európskej únie.

**Vzhľadom na to, že predmet návrhu zákona nie je upravený v práve Európskej únie, je bezpredmetné vyjadrovať sa k bodom 4. a 5.**

**Doložka**

**vybraných vplyvov**

**A.1. Názov materiálu:** návrh zákona, ktorým sa mení zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov a ktorým sa menia niektoré zákony

**Termín začatia a ukončenia PPK:** *bezpredmetné*

**A.2. Vplyvy:**

|  |  |  |  |
| --- | --- | --- | --- |
|   |  Pozitívne  |  Žiadne  |  Negatívne  |
| 1. Vplyvy na rozpočet verejnej správy | x  |  |   |
| 2. Vplyvy na podnikateľské prostredie – dochádza k zvýšeniu regulačného zaťaženia? |   | x |  |
| 3. Sociálne vplyvy | x |  |   |
| – vplyvy na hospodárenie obyvateľstva, |  | x |   |
| – sociálnu exklúziu, |   | x |   |
| – rovnosť príležitostí a rodovú rovnosť a vplyvy na zamestnanosť |  x |  |   |
| 4. Vplyvy na životné prostredie |   | x |   |
| 5. Vplyvy na informatizáciu spoločnosti |   | x |   |

**A.3. Poznámky**

*Návrh zákona má pozitívny vplyv na rozpočet verejnej správy, a to z dôvodu, že sa ušetria finančné prostriedky potrebné na vyplatenie finančnej odmeny verejného funkcionára, ktorý už vykonáva inú verejnú funkciu. V súčasnosti, v čase potreby konsolidácie verejných financií možno považovať túto zmenu za nevyhnutnú. Možno tiež predpokladať, že niektoré osoby – verejní funkcionára sa vzdajú nielen príjmu z verejnej funkcie, ale aj verejnej funkcie samotnej, ak nebude odmeňovaná, a tak vytvoria nové pracovné miesta, čo bude mať pozitívny vplyv na zamestnanosť.*

**A.4. Alternatívne riešenia**

*bezpredmetné*

**A.5. Stanovisko gestorov**

*Návrh zákona bol zaslaný na vyjadrenie Ministerstvu financií SR a stanovisko tohto ministerstva tvorí súčasť predkladaného materiálu.*